১১ মে২০১৫ দৈনিক জনকন্ঠে ‘স্বদেশের নয়া মানচিত্রে আঁকা তাঁর মুখ’ শিরোনামে প্রকাশিত সম্পাদকীয় নিবন্ধে জাফর ওয়াজেদ বলেছেন,‘ প্রধানমন্ত্রী জননেত্রী শেখ হাসিনা তাঁর পিতা তথা জাতির জনক বঙ্গবন্ধু সম্পাদিত চুক্তির বাস্তবায়নে দৃঢ়প্রতিজ্ঞ, অবিচল থেকে দুই দেশের মধ্যকার বিদ্যমান সমস্যা সমাধানে ভারতের সঙ্গে আলোচনার মাধ্যমে সমঝোতার দরজা উন্মুক্ত করে দিলেন। প্রতিবেশী দেশের সঙ্গে বিরোধ মীমাংসায় শেখ হাসিনা গোড়া থেকেই অর্থাৎ ১৯৯৬ সালে ক্ষমতায় আসার পর পরই যথেষ্ট কৃতিত্বের সঙ্গে সমস্যা সমাধানে এগিয়ে গিয়েছেন। সাফল্যও পেয়েছেন। কঠিন হলেও পার্বত্য শান্তিচুক্তি করে ভারত থেকে শরণার্থীদের ফেরত এনেছেন নিজ বাসভূমে। দীর্ঘদিনের অমীমাংসিত গঙ্গার পানিবণ্টন চুক্তি করে পানির ন্যায্য হিস্যা আদায় করে ছেড়েছেন। সমুদ্র জয় করেছেন মুর্শিদাবাদে বাংলাদেশ সীমান্তে জেগে ওঠা চরের মালিকানাকে কেন্দ্র করে দুই দেশের মধ্যে সহিংস ঘটনার পর শেখ হাসিনা দূতিয়ালী চালিয়ে সেই চর বাংলাদেশের দখলে নিয়ে আসেন। ভারতের সঙ্গে দীর্ঘদিন ধরে ঝুলে থাকা সমস্যার সমাধানে অনমনীয় মনোভাব নিয়ে দেশের স্বার্থকে রক্ষা করে চলেছেন। আগামীতে তিস্তার পানিবণ্টন চুক্তিও করাতে পারবেন। ভারতের কেন্দ্র ও রাজ্যের মধ্যে যতই মতবিরোধ থাক শেখ হাসিনা তাঁর সপ্রতিভ রাজনৈতিক উজ্জ্বলতায় উভয়ের কাছে নিজস্ব দাবি আদায়কে গুরুত্ববহ করে তুলতে পেরেছেন।